
Betekintés az általános iskolás korú gyermekek rajzi képességeibe Paál Ákos fejlődéselméletének tükrében

  Szakdolgozatomban arra keresem a választ, hogy a digitális korszakban felnővő generációk milyen vizuális kompetenciákkal rendelkeznek a Paál Ákos-féle rajzfejlődés modell szempontjai alapján, specializálódva a mozgásábrázolás területére. Érdekel, hogyan teljesítenek a rajzórák alkalmával manuális és digitális eszközhasználattal az eltérő vizuális kompetenciákkal rendelkező tanulók. Kutatásomban feltárom a mozgásábrázolás tekintetében az esetleges különbségeket életkorok, nemek és településtípusok összehasonlítása által, valamint összehasonlító elemzést végzek a digitális és a hagyományos képalkotó eljárással készült alkotások között.
  Szakdolgozatomban a Paál Ákos féle rajzfejlődési modell alapján végeztem kutatást 185 gyermekrajz elemzésével. Kutatásom egyik fő célja a digitális korszakban felnővő diákok mozgásábrázolásának vizsgálata a standart rajzfejlődési szempontok alapján. A folyamatban egy falusi, állami fenntartású általános iskola és egy városi, egyházi fenntartású általános iskola alsó tagozatos tanulói és pedagógusai vettek részt. Kitekintésképpen egy városi, állami fenntartású óvodát is bevontunk a felmérésbe, ezáltal közel teljes képet kapva a 4-10 éves korosztály rajzfejlődési szakaszaiban.
  Mivel ezzel a témával kevesen foglalkoznak, és a pedagógusképzésben a vizuális tantárgypedagógia kurzusok során évek óta ezen elmélet alapján zajlik az oktatás, azt gondolom, a kutatásom új, releváns ismeretekkel, gondolatokkal szolgálhatna a művészeti tárgyak oktatásához, mind a pedagógusképzésben, mind az általános iskolai keretek között. Érdekel, hogy segíthet-e a digitális eszközökön történő rajzolás azoknak a gyerekeknek, akik a kézi rajzolással nem boldogulnak a mozgásábrázolást tekintve? Amennyiben igen, kutatásom az IKT eszközök hasznos használatának módját tárná a pedagógusok elé. A vizuális képességek értékelését tekintve mára a digitális eszközök is rendelkezésre állnak, amelyeket Kárpáti Andrea és kutatótársai többéves tesztfejlesztést követően dolgoztak ki. Kutatásom egyik eredménye, hogy a digitális befolyásoltság a gyermekek vizuális ábrázolásában is már érezhető.



